DEĊIŻJONI TAL-KUMMISSJONI
tat-28 ta’ Frar 2008
li taħtar l-Aġenzija Komunitarja għall-Kontroll tas-Sajd bħala l-entità li għandha twettaq ċerti kompiti skond ir-Regolament (KE) Nru 1042/2006 u li temenda d-Deċiżjoni 2007/166/KE li tadotta l-lista ta’ spetturi u ta’ mezzi ta’ spezzjoni tas-sajd Komunitarju
(2008/201/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2371/2002 ta’ l-20 ta’ Diċembru 2002 dwar il-konservazzjoni u l-isfruttar sostenibbli ta’ riżorsi tas-sajd skond il-Politika Komuni dwar is-Sajd (1), u b’mod partikolari l-Artikolu 28(4) tiegħu,
Wara li kkunsidrat ir-Regolament tal-Kunsill (KE) Nru 1042/2006 tas-7 ta’ Lulju 2006 li jistabbilixxi regoli dettaljati għall-implimentazzjoni ta’ l-Artikolu 28(3) u (4) tar-Regolament tal-Kunsill (KE) Nru 2371/2002 dwar il-konservazzjoni u l-isfruttar sostenibbli ta’ riżorsi tas-sajd skond il-Politika Komuni dwar is-Sajd (2), u b’mod partikolari l-Artikoli 2(2), 3(4), 4(5), 6(4), 8(3) u 9(4) tiegħu,
Wara li kkunsidrat il-ħatriet ta’ l-ispetturi u tal-mezzi ta’ spezzjoni fil-Komunità nnotifikati mill-Istati Membri,
Billi:
(1)
L-Artikoli 2(2), 3(4), 4(5), 6(4), 8(3) u 9(4) tar-Regolament tal-Kummissjoni (KE) Nru 1042/2006 jagħtu s-setgħa lill-Kummissjoni biex taħtar korp għall-iskopijiet stabbiliti f’dawn l-Artikoli.
(2)
Skond l-Artikolu 3 tar-Regolament tal-Kunsill (KE) Nru 768/2005 tas-26 ta’ April 2005 li jistabbilixxi Aġenzija Komunitarja għall-Kontroll tas-Sajd (CFCA) (3), u li jemenda r-Regolament (KEE) Nru 2847/93 li jistabbilixxi reġim ta’ kontroll li japplika għal politika komuni dwar is-sajd, il-kompiti tas-CFCA jikkonsistu, inter alia, filli tipprovdi għajnuna lill-Istati Membri fir-rapportar lill-Kummissjoni dwar l-informazzjoni ta’ attivitajiet ta’ sajd u ta’ attivitajiet ta’ kontroll u spezzjoni, u li tikkontribwixxi għall-ħidma ta’ l-Istati Membri u l-Kummissjoni dwar riċerka u żvilupp ta’ tekniki ta’ kontroll u spezzjoni.
(3)
Għalhekk is-CFCA għandha tinħatar bħala l-korp imsemmi fl-Artikoli 2(2), 3(4), 4(5), 6(4), 8(3) u 9(4) tar-Regolament (KE) Nru 1042/2006.
(4)
L-Artikolu 6(3) tar-Regolament tal-Kummissjoni (KE) Nru 1042/2006 jipprovdi li wara l-istabbiliment ta’ elenku inizjali ta’ l-ispetturi Komunitarji u mezzi oħra ta’ spezzjoni awtorizzati biex iwettqu spezzjonijiet skond l-Artikolu 28(4) tar-Regolament (KE) Nru 2371/2002, abbażi tal-modifiki nnotifikati mill-Istati Membri, l-Kummissjoni għandha temenda l-lista skond dan sal-31 ta’ Diċembru kull sena.
(5)
Jeħtieġ għalhekk li jiġi emendat l-elenku ta’ spetturi Komunitarji u mezzi ta’ spezzjoni adottati bid-Deċiżjoni tal-Kummissjoni Nru 2007/166/KE (4).
(6)
Il-miżuri pprovduti f’din id-Deċiżjoni huma konformi ma’ l-opinjoni tal-Kumitat għas-Sajd u l-Akkwakultura,
IDDEĊIDIET KIF ĠEJ:
Artikolu 1
L-Aġenzija Komunitarja għall-Kontroll tas-Sajd (is-CFCA) għandha tkun il-korp maħtur biex:
(a)
jirċievi deċiżjonijiet dwar awtorizzazzjonijiet skond l-Artikolu 2(2) tar-Regolament (KE) Nru 1042/2006;
(b)
jaġixxi bħala punt ta’ kuntatt skond l-Artikolu 3(4) tar-Regolament (KE) Nru 1042/2006;
(ċ)
jitlob għal rapporti skond l-Artikolu 4(5) tar-Regolament (KE) Nru 1042/2006;
(d)
jippubblika l-elenku ta’ spetturi Komunitarji u mezzi oħra ta’ spezzjoni, u emendi għal dawn skond l-Artikolu 6(4) tar-Regolament (KE) Nru 1042/2006;
(e)
joħroġ dokumenti ta’ identifikazzjoni skond l-Artikolu 8(3) tar-Regolament (KE) Nru 1042/2006;
(f)
jitlob għal rapporti skond l-Artikolu 9(4) tar-Regolament (KE) Nru 1042/2006.
Artikolu 2
L-Anness tad-Deċiżjoni 2007/166/KE għandu jinbidel bl-Anness ta’ din id-Deċiżjoni.
Magħmul fi Brussell, 28 ta’ Frar 2008.